
Címkézett dokumentum-nyilvántartás felhasználóbarát kezelése és alkalmazása

Napjainkban a dokumentumok nyilvántartása alapvetően hierarchikus formában történik. Több szempontból is ez az optimális módszer, mivel közel áll az emberi gondolkodásmódhoz, és a tárolás hatékonyan megoldható. Vannak esetek viszont, melyekben a szigorú alá-fölé rendeltség problémákhoz vezet. Ezeket eddig úgy hidalták át, hogy a meglévő rendszereket egészítették ki nem hierarchikus elemekkel, de egész rendszerre kiterjedő homogén megoldás még nem született. Az egyik ígéretes megközelítésnek a címkézés tűnik. Ezt már több helyen, például tartalomkezelő- és levelező rendszerekben sikerrel használják. Felmerülhet az alkalmazásának a lehetősége fájlrendszerek esetében is.
A dolgozat célja implementálni egy címkézés alapú dokumentum-fájlrendszert. Bemutatásra kerül a felhasználói felület egy lehetséges, felhasználóbarát kialakítása is, mely támogatja a megszokott dokumentumkezelési műveleteket, de kizárólagosan címkézés alapú nyilvántartási módot használ.
A nyilvántartás első változatának webalkalmazás formájában történő elkészítése több szempontból is előnyösnek bizonyult, például így nagyobb kész komponensekből lehetett építkezni, illetve a felhasználói tesztek is egyszerűbbé váltak. Ezen túlmenően szükség volt egy saját adatbázismotor elkészítésére is, melyben már a hatékonyság is kulcsszerepet kaphatott.
A felhasználói felület egyik legfontosabb funkciója az, amelyen a várható címkék kerülnek felsorolásra. Ezek meghatározásához külön elemzések szükségesek, melyekkel megállapíthatóak a címkék közötti összefüggések, részben visszanyerhető egyfajta hierarchia is, amely így segíti a dokumentumok közötti navigációt.
A címkézés egy viszonylag kevésbé vizsgált terület. Érdemes azt megnézni, hogy miként valósítható meg hatékonyan, miben nyújtana előnyöket, és hogyan lehetne kiterjeszteni az alkalmazások szélesebb körére ezt a megoldást.



